Puudu oli ainult veel horisondile suunatud päikeseenergia paneelid maja katusel, maa sisesoojuse pump ja neid kõike eelpool loetletud komponente haldav tõeline kodu infosüsteem. Võiks ju olla selline intelligentne maja, mida saab igat  moodi programmeerida. Maja tunneb iga inimene ära lõhna ja silma vikerkesta järgi juba eemalt. Kui äratuntav isik on peremehe poolt usaldatavate isikute andmebaasi kantud, siis avab maja tema ees oma välisukse, mängib maha tema isikliku kutsungi ja ulatab talle riidepuu. Külaline paneb siis üleriided puule ja puu tõmmatakse üles pööningule, kus ka teisi riideid hoitakse. Kui külaline majas ringi liigub, käib ta enda valitud tugevuse ja tooniga valgus temaga pidevalt kaasas, nii et talle jääb mulje nagu  põleks tuli igas toas. Tegelikult on see ainult seal, kus ta parajasti asub. Samuti mängib taustaks täpselt seesama muusika, mida ta viimati mängima pani. Kui ta siseneb tuppa, süttib selles toas tuli või tumeneb aken, et saavutada tema soovitav valguse tugevus ja toon. Sama juhtub temperatuuri, õhuniiskusega ja veel mõne parameetriga. Kõiki neid parameetreid saab alati ka inimkeele abil teatud käsklusi andes muuta. Käskudega saab palju muudki teha. Näiteks telekast teatud programmi käima panna, kellelegi  helistada, sauna valitud ajaks ja valitud temperatuurile sooja panna, kella küsida, valgust suunata, kohvi- ja pesumasinat juhtida jne. Järgmine samm oleks juba see, et kogu see info oleks ülemaailmses majade andmebaasis ja iga maja, kuhu ta usaldusväärse isikuna ka ei siseneks, võtaks tema isiklikud parameetrid.